In nomine sancte et individue Trinitatis, etc. Ego Ida, comitissa Nivernensis, per presentem paginam tam presentibus quam futuris notum facio quod, videns Guidonem comitem Nivernensem, filium meum, in extremis laborantem, materna pietate commota, promisi ei me daturam XX libras in redditibus de terra dotalitii mei, pro remedio anime sue et antecessorum ejus; quod ipse quidem gratissimum habuit, et ut hoc ipsum opere complerem omnimoda prece postulavit. Ego igitur, ad preces illius, hanc eandem eleemosynam volens ordinare salubriter, ad ecclesie tranquillitatem, et ad anime filii mei, et antecessorum nostrorum salutem, hoc modo promissum complevi: homines quos habebam tunc temporis Varziaci, cujuscumque conditionis essent et eorum heredes qui ex illis nascerentur, in perpetuum possidendos episcopis Autissiodorensibus donavi et concessi. Willelmus vero tunc temporis episcopus, in presentia Ludovici, nobilissimi regis Francorum, et Willelmi, Senonensis archiepiscopi, pro hac eleemosyna sibi collata, in ecclesia B. Stephani Autissiodorensis altare novum, et duos presbyteros ab omni quæstu liberos constituit, qui deinceps vicissim singulis diebus missam pro remedio anime prefati G., comitis, filii mei et patris sui, et antecessorum suorum omnium fidelium defunctorum celebrabunt. Hanc siquidem predicte eleemosyne donationem laudaverunt et concesserunt Mathildis, comitissa, uxor scilicet G., predicti comitis, et Reinaldus, frater ejusdem comitis, filius meus; et si quid juris in hominibus de Varziaco habebant, quittaverunt et Autissiodorensi episcopatui concesserunt. Ut autem hujus eleemosyne donatio et presbyterorum institutio rate et inconcusse permaneant, hanc cartam exinde fieri precepi, et sigilli mei munimine roboravi, sub testimonio horum quorum nomina et signa subscripta sunt: Sig. Odonis, abbatis S. Petri Autissiodorensis; Sig. Hugonis, Senonensis archidiaconi; Sig. Theobaudi, Nivernensis decani; S. Willelmi, cantoris de Clamiciaco; S. Richardi, vicecomitis de Clamiciaco; S. Willelmi Chaceboi; S. Nicolai, militis; S. Fornerii de Druia; S. Odonis Beraudi; S. Simonis, camerarii. Actum est hoc, anno ab Incarnatione Domini Mº Cº LXXº Vº. Item consimilis littera G., archiepiscopi Senonensis, apostolice sedis legati, de eodem. — Item similis littera Mathildis, comitisse, super eodem. — Item similis littera regis Ludovici confirmatoris super eodem. — Item super eodem littera papalis confirmatoria.